**1. Virtualni festival čokolade**  
[www.festival-cokolade.si](http://www.festival-cokolade.si)  
 24.–30. april 2020  
  
Izjava za medije

Zaradi epidemije COVID-19 je bil sredi **marca odpovedan 9. Festival čokolade**, ki bi se v Radovljici moral odvijati med 17. in 19. aprilom. Sprva se je zdelo, da največjega čokoladnega dogodka letos ne bo, na pobudo čokoladnic, pa smo se v Javnem zavodu Turizem in kultura Radovljica odločili, da [**festival izpeljemo na spletu**](https://www.radolca.si/sl/festival-cokolade)**.**

Če smo ostali brez festivala, namreč to še ni razlog, da ljubitelji čokolade ostanejo brez kakovostne slovenske čokolade. V času, ko se je svet ustavil, je **lokalna ponudba še bolj pomembna**. Pomena lokalne ponudbe ter povezovanja se v pristno sladki Radol'ci že dolgo zavedamo. Tokrat na nov način **povezujemo slovenske čokoladnice**, ki so z zaprtjem butičnih trgovinic ter lokalov ostale brez klasičnih prodajnih kanalov, saj njihovi izdelki ne polnijo polic v trgovskih centrih. Ostali pa so še brez največjega promocijskega dogodka slovenskih čokoladnic – festivala čokolade.

K organizaciji virtualnega festivala so nas spodbudili tudi odzivi ob odpovedi festivala, ki so nam dali vedeti, kako zelo radi imajo naš festival njegovi redni obiskovalci. Da bodo lažje prebrodili čas do naslednjega festivala, ki bo v Radovljici potekal med **16. in 18. aprilom 2021**, ta petek pričenjamo z virtualnim festivalom. Navadili smo se že na ohranjanje stikov preko spleta in čas je, da preko spleta v vaše domove pripeljemo tudi vonj po čokoladi. Virtualni festival čokolade bo **prvi virtualni kulinarični festival v Sloveniji.** Odvijal se bo kar sedem dni, **med 24. in 30. aprilom 2020**.Vabimo vas, da skupaj podpremo delo slovenskih čokoladnic.

Osrednje prizorišče festivala se iz Radovljice seli na [spletno stran](https://www.radolca.si/sl/festival-cokolade) radovljiškega festivala čokolade, vsi uporabniki družabnega omrežja [Facebook](https://www.facebook.com/events/1550531265110180/), pa bodo dogajanje lahko spremljali tudi tam.

Namen festivala je, da v času, ko je druženje in gibanje omejeno, ponudimo drugačne vsebine. Preko festivala bomo ljudem ponudili **ideje za čokoladne aktivnosti** ter jih s pravimi **čokoladnimi izzivi** povabili k soustvarjanju festivala. Obiskovalci bodo lahko sodelovali v številnih **nagradnih igrah**, v sodelovanju z butičnimi slovenskimi čokoladnicami, pa bomo kakovostne, ročno izdelane čokoladne izdelke **na virtualnih stojnicah** ponudili ljubiteljem čokolade.

Čokoladnice ob tem obljubljajo tudi **akcijske cene** na nekatere izdelke, veseli pa nas, da se bodo obiskovalci virtualnega festivala s čokolatierji letos lahko srečali preko **video vsebin**, ki jih bomo na spletno mesto ter na facebook stran dogodka dodajali ves čas tekom festivala. Nekaj video vsebin bomo pripravili tudi v sodelovanju z drugimi partnerji festivali, s kom, pa naj ostane še skrivnost.

Čeprav se zavedamo, da je festival v živo neponovljiv, in je tudi za nas kot organizatorje virtualni festival nekaj povsem novega, verjamemo, da bodo ljubitelji čokolade uživali ob spremljanju dogajanja tudi doma. Poleg tega se jim tokrat ne bo potrebno prebijati skozi gnečo do svoje najljubše čokoladnice, za nakup pa ne potrebujejo zaščitne opreme.

Še to: Festival bo potekal v vsakem vremenu. Dežnika in sončne kreme ne potrebujete.

**Na festivalu sodelujejo** čokoladnice Lucifer, Tramontana, Dolce Amore, La Chocolate, Cukrček, Bijolada, Passero, Rajska ptica ter Čokoladni atelje Dobnik.

**Festival na spletu**: <https://www.radolca.si/sl/festival-cokolade>  
**Festival na Facebooku**: <https://www.facebook.com/events/1550531265110180/>  
**Dostop do fotografij in video materialov:** <https://drive.google.com/open?id=10M04cOhK2Lv0Urnz-OTIOI5Ad6POmH1E> (baza video in foto materialov se bo dopolnjevala tekom dogodka)

Nataša Mikelj, direktorica javnega zavoda

Javni zavod Turizem in kultura Radovljica  
[natasa.mikelj@radolca.si](mailto:natasa.mikelj@radolca.si)   
GSM: 041 687 518